《寄赠屠长卿仪部 其一》
明代·徐熥

姓名曾注玉皇家，吸尽遥天五色霞。一点真阳封土釜，六时神水转河车。

黄冠长日居蓬岛，紫气中宵隔若耶。莫道相逢期太晚，于今佳谶有龙沙。

作者简介：福建闽县人，字惟和。徐𤊹兄。万历四十六年举人。负才淹蹇，肆力诗歌。与弟徐𤊹并有才名，然𤊹以博学称，熥则以词采著。有《幔亭集》。